**М И Н И С Т Е Р С К И С Ъ В Е Т**

**СЪВЕТ ПО НАЦИОНАЛНИЯ РАДИОЧЕСТОТЕН СПЕКТЪР**

**1000 София, ул. "Дякон Игнатий" 9, тел.9409 407, 9409 267**

**Г О Д И Ш Е Н Д О К Л А Д**

**З А Д Е Й Н О С Т Т А Н А**

**С Ъ В Е Т А П О Н А Ц И О Н А Л Н И Я**

**Р А Д И О Ч Е С Т О Т Е Н**

**С П Е К Т Ъ Р**

**ЗА 2 0 2 4 г.**

Съветът по националния радиочестотен спектър (Съвета/СНРЧС) ежегодно изготвя Годишен доклад на основание чл. 16 от Правилника за дейността на Съвета.

Докладът съдържа информация за разгледаните въпроси и приетите решения от Съвета в съответствие с правомощията му по Закона за електронните съобщения (ЗЕС).

Годишният доклад за дейността на Съвета и Годишната работна програма на Съветасе публикуват на интернет страницата на Министерството на транспорта и съобщенията (МТС): раздел „Съобщения“, подраздел „Съвет по националния радиочестотен спектър“ и в Портала за консултативни съвети.

1. **ВЪВЕДЕНИЕ**

Съветът по националния радиочестотен спектър е консултативен и координиращ орган към Министерския съвет (МС), създаден с ПМС № 262 от 3 декември 1998 г.

Съветът изготвя и предлага за приемане от МС държавната политика по планиране и разпределение на радиочестотния спектър и осъществява провеждането й, както и проект на Национален план за разпределение на радиочестотния спектър.

Съветът работи в тясно сътрудничество с други институции и играе основна роля при изпълнението и актуализацията на държавната политика по планиране и разпределение на радиочестотния спектър в Република България. Той осигурява експертно мнение за политики и стратегически решения в тази област.

Ежегодната дейност на Съвета включва различни действия и инициативи, които имат за цел да оптимизират използването на радиочестотния спектър, да осигурят справедливо разпределение на спектъра между различните потребители. Разпределението на радиочестотния спектър е от съществено значение за развитието на мобилните, телевизионни и радио мрежи, интернет на нещата (IoT), сателитни комуникации и други технологии и радиослужби за граждански нужди, за нуждите на държавните органи и служби по чл. 3 от ЗЕС, свързани с националната сигурност, и за съвместно ползване между тях.

Съветът осигурява координация между различни заинтересовани страни, включително държавни органи и други организации, свързани с управлението на спектъра.

Съветът разглежда и решава въпроси, свързани с електромагнитната съвместимост, и при несъгласие между членовете му въпросите се отнасят до МС, който взема решение.

Съветът след съгласуване със заинтересованите държавни органи и служби приема решение за ползване за краткосрочни събития на конкретни радиочестоти и радиочестотни ленти от радиосъоръжения с техните технически параметри, срок и място за ползването им на територията на Република България от чужди държави на основата на взаимност, както и от международни организации, когато това произтича от поетите от Република България международни задължения.

Съветът приема решение за ползване на радиочестоти и радиочестотни ленти от радиочестотния спектър, определен за национална сигурност, за радиосъоръжения на чужди съседни държави за целите на трансграничния контрол и сътрудничество на основата на взаимност, когато това произтича от поети от Република България международни задължения.

Съветът полага усилия за създаване на условия, за което е ключово значение за осигуряване на устойчивост и по-добро използване на ограничения ресурс и постигане на целите от общ интерес на национално ниво, следвайки тенденциите за развитие на далекосъобщителния сектор в световен и европейски мащаб, съгласно разпоредбите на Радиорегламента на Международния съюз по далекосъобщения, решенията и препоръките на Европейската комисия, Комитета за електронни съобщения към Европейската конференция по пощи и далекосъобщения.

1. **ДЕЙНОСТ НА СЪВЕТА ПРЕЗ 2024 г.**

През 2024 г. Съветът по националния радиочестотен спектър проведе две редовни заседания.

На заседанията бяха допуснати за участие външни заинтересовани лица, съгласно чл. 7, ал. 7 от Правилника за дейността на СНРЧС, във връзка с разглеждането на въпроси от национално и международно значение.

* **Основни дейности на СНРЧС през 2024 г.**

През 2024 г. Съветът предприе действия по реализирането на залегналите в Годишната програма за дейността на СНРЧС основни приоритети:

1. **Преглед и анализ на промените в Радиорегламента на Международния съюз по далекосъобщения (МСД), въвеждащи решенията на Световната конференция по радиосъобщения (WRC-2023)**

В изпълнение на т. 1 от годишната програма за дейността на Съвета за 2024 г., на заседание на Съвета, бе представена информация относно участието на българската делегация в Световната конференция по радиосъобщения (WRC-2023) на Международния съюз по далекосъобщения. В резюме бе представен преглед на най-важните решения от проведените в периода 13 ноември - 15 декември 2023 г. Асамблея по радиосъобщения (RA-23) и Световна конференция по радиосъобщения (WRC-23) към Международния съюз по далекосъобщения.

През 2024 г. Съветът е в процес на преглед и анализ на промените в Радиорегламента на Международния съюз по далекосъобщения (МСД), въвеждащи решенията на Световната конференция по радиосъобщения (WRC-2023), с оглед тяхното отразяване на национално ниво.

1. **Изготвяне на проект на предложение за изменение и допълнение на Националния план за разпределение на радиочестотния спектър**

През месец януари 2024 г. Съветът обсъди предложение за създаване на работна група за промяна на Националния план за разпределение на радиочестотния спектър в следствие на решенията от Световната конференция по радиосъобщения (WRC-2023).

Съветът взе решение работната група да започне работа след официалното публикуване на Радиорегламента на МСД и европейската таблица за разпределение на радиочестотния спектър.

В изпълнение на решение, взето на заседанието на Съвета през месец октомври 2024 г., със Заповед № РД-08-552/25.11.2024 г. на министъра на транспорта и съобщенията е създадена работната група със задача да изготви предложение за промени в Националния план за разпределение на радиочестотния спектър, съгласно приетите решения от Световната конференция по радиосъобщения (WRC-2023). Работната група стартира своята работа на 3 декември 2024 г.

1. **Анализ на необходимостта от изменения на Актуализираната държавна политика по планиране и разпределение на радиочестотния спектър във връзка с решенията на WRC-2023 и политиката на Европейския съюз в областта на радиочестотния спектър - срок декември 2024 г.**

Необходимостта от изменение на Актуализираната държавна политика по планиране и разпределение на радиочестотния спектър във връзка с решенията на Световната конференция по радиосъобщения (WRC-2023) и политиката на Европейския съюз в областта на радиочестотния спектър предстои да бъде анализирана през 2025 г.

1. **Актуализиране на конкретното разпределение на радиочестоти и радиочестотни ленти в класифицирания Национален план за разпределение на радиочестотния спектър, изготвен в съответствие със Закона за защита на класифицираната информация, при необходимост - срок месец декември 2024 г.**

На заседение през м. януари 2024 г. бе разгледан въпросът относно актуализиране на състава на работната група за изготвяне на конкретното разпределение на радиочестоти и радиочестотни ленти в класифицирания Национален план за разпределение на радиочестотния спектър.

В изпълнение на решение, взето на заседание на Съвета през м. ноември 2024 г., със Заповед № РД-08-566/02.12.2024 г. на министъра на транспорта и съобщенията е създадена работна група със задача да актуализира и предложи разпределенията на радиочестотите и радиочестотните ленти в класифицирания Национален план за разпределение на радиочестотния спектър.

* **Текущи дейности, които се изпълнявха през годината**

През 2024 г. Съветът разгледа следните въпроси:

* *Постъпило запитване от Електроенергиен системен оператор (ЕСО) за ползване на радиочестотен спектър 2х5 MHz от обхват 400 MHz за LTE мрежи*

Съветът разгледа въпрос, свързан с използването на обхват 450 MHz за граждански нужди във връзка с постъпило запитване в Комисията за регулиране на съобщенията (КРС) от Електроенергийният системен оператор (ЕСО) за ползване на радиочестотен спектър 2х5 MHz за LTE мрежи. Към настоящия момент единственият честотен ресурс, който може да се ползва от широколентови мрежи в този обхват са радиочестотни ленти 452.5-457.5/462.5-467.5 MHz.

С решение на Съвета (Протокол № 83 от 24.09.2019 г.) е предвиден радиочестотен спектър от 2х5 MHz за нуждите на широколентови мрежи за защита на населението и реакция при бедствия (BB-PPDR мрежи) при изпълнение на определени условия. В рамките на създадената през 2019 г. междуведомствена работна група е постигнато съгласие КРС да освободи радиочестотен спектър, който да се използва за нуждите на BB-PPDR, като този спектър да бъде компенсиран от органите, свързани с националната сигурност, като оптимизират мрежата по TETRA технология в обхват 450 MHz.

Съветът по националния радиочестотен спектър предприе мерки, с оглед нуждата от по-детайлен анализ, въз основа на който да се оцени необходимостта от ползването на ленти 452.400-457.400 MHz и 462.400-467.400 MHz от МВР за PPDR мрежи, като за целта, със Заповед № РД-08-553/25.11.2024 г. на министъра на транспрота и съобщенията и със срок за изпълнение 15 януари 2025 г. е създадена работна група към Съвета, със задача да анализира и даде предложения относно необходимостта от промяна в ползването на ленти 452.400-457.400 MHz и 462.400-467.400 MHz.

* *Междуведомствено съгласуване при искане за ползване на радиочестоти и радиочестотни ленти от спектъра за национална сигурност за радиосъоръжения на съседни държави, за целите на трансграничния контрол и сътрудничество, когато това произтича от поети от Република България международни задължения*

През 2024 г. Съветът проведе редица процедури за честотна координация по искане за ползване на радиочестоти и радиочестотни ленти от посолствата на чужди държави и от представителствата на международни организации, чрез Министерството на отбраната, като на основание чл. 13 от ЗЕС и чл. 6 от Правилника за дейността на СНРЧС, бяха взети решения за предоставяне за временно ползване на радиочестотен ресурс:

- за нуждите на италианската бойна група, дислоцирана в района на тренировъчен полигон „Ново село“;

- за осигуряване на радиочестотен ресурс при преминаване през територия на Република България на военни формирования от съюзните сили за отговор на НАТО, във връзка с международно учение на територията на Република Румъния;

- за определяне на радиочестотни обхвати във връзка с провеждане на серия от тестови изпитания, относно намиране на възможности за придобиване в кратки срокове на системи за детекция и неутрализация на заплахи от нерегламентирано влитане на Безпилотни летателни апарати (БЛА) над обекти от военната инфраструктурата.

Съветът продължава дейността по планиране и разпределение на радиочестотния спектър в съответствие със световните тенденции, отразени в документите на МСД, СЕРТ и актовете на ЕС в областта на електронните съобщения.